Tegneserier, låter, filmer og teaterstykker, alt sammen triller ut av Christopher Nielsens hode. Nå er han strålende fornøyd med sin Misfornøyelsespark.

Og i den kan du spille rasistsjakk, der brikkene sier ting som; «Alle hvite hedninger og ateister skal dø» og «Små kåte sorte luddere».

– Det er veldig balansert, alle får sitt. Jeg tror mange misfornøyde vil sette pris på parken, altså være misfornøyd med den, sier Christopher Nielsen (51).

LES OGSÅ: Fortsatt støtte til Henie Onstad Kunstsenter

Få ut frustrasjonene

– Her kan folk få ut sine frustrasjoner og indre jantelov, sier Nielsen, før han demonstrerer spillet «Whack-A-Millionaire», eller «Klin til en millionær».

Slipper du på en 20-kroning, kan du dundre løs på små hoder som popper opp. Og det er ikke knollene til hvem som helst, men Trygve Hegnar, Øystein Stray Spetalen, Stein Erik Hagen, Odd Reitan, John Fredriksen, Christian Ringnes og Jens Ulltveit-Moe.

Parken er Nielsens seneste kunstprosjekt og en del av den 1.500 kvadratmeter store utstillingen hans, som åpner i kveld torsdag på Henie Onstad Kunstsenter.

Drama for Nationaltheatret

Nielsen er først og fremst kjent for tegneserier og tegnefilmer. To trøtte typer, Narverne, Hold Brillan og Slipp Jimmy Fri er saker han har begått. Og han var mannen bak platecoverne og plakatene til bandet Jokke og Valentinerne, der broren Joachim Nielsen (1964–2000) var frontfigur.

– Men han har også skrevet dramatikk for Nationaltheatret, fire stykker fra 2008 til 2013, sier kurator Lars Mørch Finborud.

LES OGSÅ: Se de bittesmå kunstverkene til Christel Jensen

Han trekker frem sider ved Nielsen som malerier, kostymene til teaterstykker, og selvfølgelig alle tegningene som vises.

– Du kan sette tegneserie foran alt jeg gjør, tegneserieteater, tegneseriefilm. Tegneserier har alt, tegninger og tekst, hva mer trenger du? spør Nielsen selv.

– Hva slags inntrykk er du opptatt av at publikum skal ha med seg hjem fra utstillingen?

– Jeg kan bare tilby, så får folk delta, men jeg har helgardert meg og smokka til med så mye som mulig, sier han.

Humor med brodd

Svart humor i karakteristisk Nielsen-stil oser det av. Publikum ønskes velkommen av en fremtidsvisjon av kunstneren i kisten. 2018 er årstallet Nielsen har funnet ut at han kommer til å takke av.

– Jeg tok en sånn «Så lenge lever du test» i Dagbladet, fikk 55 år, og dette er iscenesettelsen av min egen skjebne, sier han.

Med seg i kisten har han blant annet dynamitt mot gravrøvere, bøker han ikke rakk å lese og en oppblåsbare Barbara.

– Må jo ha det litt kos, sier kunstneren.

Guinness-rekord

Årets mål for Nielsen er for øvrig å sikre seg en Guinness-rekord for å ha uttrykt seg i flest kunstarter i løpet av et år.

Til sammen åtte regner han med å kunne krysse av før 2014 rundes av, og de er musikk, skulptur, maleri, hørespill, tegneserie, teaterstykke, roman og kortfilm. Han aner for øvrig ikke om det er gjort noe rekordforsøk i dette før, hensikten hans er en annen.

– Det er en observasjon av virkeligheten. Alle estetiske kriterier har avgått med døden, alt vi kan forholde oss til er mengde, størrelser. Holdningen er at selger en bok 100.000 eksemplarer må den være bra, så mange kan jo ikke ta feil. Vi lever i en tid der kvantitet trumfer kvalitet, sier Nielsen.

Les flere kulturnyheter fra Budstikka her